Het jy al ooit gewonder wie jy regtig is? Mense verskil in so baie opsigte. Miskien voel jy soms minderwaardig of dalk het jy so in sonde verval dat jy twyfel of jy nog ’n Christen genoem kan word. Indien dit die geval is, kyk na die kruis en weet dat jy so kosbaar vir God is dat Hy vir al jou sondes betaal het.
Die Here jou God is by jou, Hy, die krygsman wat red. Hy is vol vreugde oor jou, Hy is stil-tevrede in sy liefde. Hy jubel en juig oor jou (Sefanja 3:17).
Die vraag is nie wat jy besit nie, maar eerder wat besit jou: óf jou besittings besit jou óf God besit jou. As God jou besit, meet jy rykdom anders. Onthou, waar jou skat is, daar sal jou hart ook wees.
Soms voel die Here net ver. Dit kan wees weens skuldgevoel, sonde, ’n besige lewe of swaarkry. Hierdie dinge is soos melaatsheid wat afstand bring en dan voel dit of God jou verwerp.
Maak nie saak hoe ver verwyderd God vir jou voel nie, sy genade is ook vir jou net ’n aanraking ver.